ཚན་ཉིད་ལ། རྒྱུད་ལས། གསང་སྔགས་ཕྱག་རྒྱ་རྟོགས་ཤེས་པའི། །སློབ་དཔོན་རྣམ་པ་གཉིས་ཤེས་བྱ།། ཟབ་དང་མི་ཟབ་བྱེ་བྲག་ལས། །དེ་ཡི་མཚན་ཉིད་ཤེས་པར་བྱ། །ཞེས་གཉིས་སུ་གསུངས་པ་སྟེ། ཟབ་ཅིང་རྒྱ་ཆེ་བ་དང་། མི་ཟབ་པ་དམིགས་པ་ཅན་ཞེས་བྱ་བའི་བྱེ་བྲག་གི་གཉིས། ཇི་ལྟར་ནོད་པའི་སློབ་མ་ཁྱད་པར་ཅན་གྱི་མཚན་ཉིད། རྒྱུད་ལས། དེ་ནས་དེ་ཡི་ཕྱི་དེ་ཉིན། །སློབ་མ་དད་ཅིང་རིགས་བཙུན་པ། །དེ་བཞིན་དཀོན་མཆོག་གསུམ་ལ་དད། །ཟབ་མོ་ཡི་ནི་བློ་དང་ལྡན། །སྤྲོ་བ་ཆེ་ཞིང་བློ་དང་ལྡན། །བཟོད་དང་ལྡན་ཅིང་སེར་སྣ་མེད། །དཔའ་ལ་ཡི་དམ་བརྟན་པ་ནི། །བཅུའམ་བརྒྱད་དམ་བདུན་ནམ་ལྔ། །གཉིས་གསུམ་བཞི་ལས་ལྷག་ཀྱང་རུང་། །དཔྱད་མི་དགོས་པར་བཟུང་བར་བྱ། །ཞེས་གསུངས། འདིའི་ཐད་དུ། ས་ལུགས་པ་ཕལ་ཆེར་གྱི་བཞེད་པ་ལ། གསང་བ་སྤྱི་རྒྱུད་ཀྱི་ལུང་ལས། གང་དུ་ལས་ནི་ཡོད་གྱུར་ལ། །ལས་ཀྱི་ཆོ་ག་རྣམས་མེད་ལ། །དེ་ནི་སྤྱི་ཡི་རྒྱུད་ཉིད་ལས། །གསུངས་པའི་ཆོ་ག་མཁས་པས་བསྟེན། །ཞེས་གསུངས་པས་རྒྱུད་སྡེ་གཞན་གསུམ་གྱི་ཆོ་ག་ལའང་སྤྱི་རྒྱུད་ཀྱི་རྒྱས་འགེབས་མཛད། རྣམ་སྣང་མངོན་བྱང་གི་ལུང་ལས། དཔྱད་མི་དགོས་པ་གཟུང་བར་བྱ། །ཞེས་པ་ལ་འཛེམས་ནས། སྤྱོད་རྒྱུད་ལ་གྲངས་ངེས་མེད་པའི་དམིགས་བསལ་ཡིན་གསུངས་པ་ཞིག་འདུག་ནའང་། སྤྱི་རྒྱུད་ཀྱང་བྱ་བའི་རྒྱུད་ཀྱི་དཀྱིལ་འཁོར་སུམ་སྟོང་ལྔ་བརྒྱ་གསལ་བར་བྱེད་པའི་སྤྱི་རྒྱུད་ལ་དགོངས་པར་རྒྱུད་དེ་ཉིད་དུ་གསལ་བས་རྒྱུད་སྡེ་གོང་མར་རྒྱས་འགེབས་པ་མི་རིགས་ཤིང་། སྤྱོད་རྒྱུད་ལ་གྲངས་ཀྱི་ངེས་པ་མེད་པའང་མི་འགྲུབ་སྟེ། བཅུའམ་བརྒྱད་དམ་བདུན་ནམ་ལྔ། །ཞེས་སོགས་གྲངས་སུ་བཅད་ཅིང་། དགོས་པའི་དབང་དུ་བྱས་ནས། རྒྱུད་དེ་ཉིད་ལས། གསང་བའི་བདག་པོ་གང་གིས་སྔོན་ཐེག་པ་ཆེན་པོ་གསང་སྔགས་སྤྱད་པའི་ཚུལ་སྒོ་མཐའ་ཡས་པས་བསྒྲུབས་པ་ལ་གོམས་པ་དེ་དག་ནི་རྡོ་རྗེ་སེམས་དཔའ་ཡིན་ཏེ། དེ་རྣམས་ཉིད་ཀྱི་དོན་གྱི་ཕྱིར་གྲངས་ཀྱི་ཚད་འདི་བྱས་སོ། །ཞེས་གསུངས་པས་དངོས་སུ་གནོད་པར་ཤེས་པར་གྱིས་ཤིག འདི་ལ་སོགས་པའི་སྐབས་སུ་སློབ་དཔོན་སངས་རྒྱས་གསང་བས་བསྡུས་དོན་དུ་དོག་དཔྱོད་མང་པོ་མཛད་པ་འདིས། བོད་སྟོན་ཆེན་པོ་ལ་ལ་དག རྣལ་འབྱོར་རྒྱུད་དེ་ཉིད་བསྡུས་པ་དང་རྩེ་མོར་དཀྱིལ་འཁོར་དུ་འཇུག་པ་ཙམ་ལ་སྣོད་བརྟག་མི་དགོས་པར་གསུངས་པ་དེ་ཉིད་བྱ་སྤྱོད་ལའང་མཚུངས་པར་སློབ་དཔོན་སངས་རྒྱས་གསང་བ་བཞེད་ཅེས་ཟེར་བ་ཡང་ཆ་མེད་ཀྱི་རྒྱུས་གཏམ་དུ་གོ་བར་འགྱུར། ཇི་ལྟར་ནོད་པའི་ཆོ་ག་ལ། སྟ་གོན་གྱི་སྐབས་ནི། དེ་ལ་ཆིངས་དགུར་བཤད་པའི་གསུམ་པ་དུས་གསུམ་དུ་སྒྲིབ་པ་མེད་པའི་ཡེ་ཤེས་ཀྱི་སྡོམ་པ་འཛིན་དུ་འཇུག་པ་དང་། དཀྱིལ་འཁོར་དུ་འཇུག་པའི་དུས་སུ་ཆོ་གའི་ཡན་ལག་བདུན་ཚང་བས་འཇུག་པ་དང་། དབང་རྫོགས་ནས་དམ་ཚིག་ནོད་པའི་རྣམ་པར་བཞག་པ་དང་གསུམ་ཡིན་ལ། ཕྱི་མ་དེ་ལ། སྙིང་རྗེ་ཆེན་པོ་འབྱུང་བའི་དཀྱིལ་འཁོར་དང་ཡི་གེ་འཁོར་ལོ་བསྐོར་བའི་དཀྱིལ་འཁོར་དུ། ཡན་ལག་ཐམས་ཅད་འབྱུང་བའི་ཕྱག་རྒྱས་དབང་བསྐུར་བ། བུམ་པ་ལ་སོགས་པའི་ལས་དང་བྱ་བ་སྤངས་པ་ནི་དང་པོ། ཡང་དཀྱིལ་འཁོར་དེ་གཉིས་བྲིས་ནས་བུམ་པ་ལ་སོགས་པས་དབང་བསྐུར་བ་གཉིས་པ། གསང་བའི་དཀྱིལ་འཁོར་དུ་ཡིད་ཙམ་གྱིས་དབང་བསྐུར་བ་གསུམ་དུ་གསུངས་ཏེ། རྣམ་སྣང་མངོན་བྱང་ལས། དབང་བསྐུར་གསུམ་དུ་ཤེས་བྱ་སྟེ། །དེ་བས་ནན་ཏན་གཏན་པར་གྱིས། །ཕྱག་རྒྱས་གང་ཞིག་དབང་བསྐུར་བ། །ལས་དང་བྱ་བ་སྤངས་པ་སྟེ། །སྐྱོབ་པ་རྣམས་ཀྱིས་དབང་བསྐུར་བ། །དེ་ནི་མཆོག་སྟེ་དང་པོ་ཡིན། །གཉིས་པ་ལས་དང་བྱ་བ་ཡིས། །ཀུན་ནས་བླང་བར་ཡང་དག་བཤད། །གསུམ་པ་ཡིད་ཀྱིས་ཤེས་བྱ་སྟེ། །ཡུལ་དང་དུས་ནི་སྤངས་པའོ། །ཞེས་གསུངས་ཏེ། རྒྱུད་འདི་ཉིད་ཀྱི་སྡོམ་པ་རྫོགས་པ་ལ་དབང་གི་རིམ་འདི་གསུམ་ཀ་ནོད་དགོས་པར་བཤད། བསྐུར་བྱའི་དབང་ལ། ཡེ་ཤེས་ཐིག་ལེའི་རྒྱུད་ལས། རྡོ་རྗེ་དྲིལ་བུ་དེ་བཞིན་མིང་། །སྤྱོད་པའི་རྒྱུད་ལ་རབ་ཏུ་གསལ། །ཞེས་གསུངས་ཏེ། དེ་གསུམ་ཙམ་མ་ཡིན་ཏེ། གོང་དུ། ཆུ་ཡི་དབང་བསྐུར་དབུ་རྒྱན་དག །བྱ་བའི་རྒྱུད་ལ་རབ་ཏུ་གྲགས། །ཞེས་པ་དང་སྦྲེལ་ནས་བྱ་རྒྱུད་ལ་ཆུ་དང་ཅོད་པན། དེའི་སྟེང་དུ། རྡོར་དྲིལ་མིང་གསུམ་བསྣན་པ་ཞིག་བཤད་པ་མི་འཐད་པ་མ་ཡིན་ཏེ། འདི་ལས་ཀྱང་དབང་ལྔ་བསྐུར་བ་མ་བཀག་པའི་ཕྱིར། འོན་ཀྱང་སྤྱོད་རྒྱུད་རང་གི་དངོས་བསྟན་ལ་དབང་གི་རྣམ་གཞག་བཞིར་གསུངས་ཏེ། ཆུ་དབང་། ཐུར་མ། མེ་ལོང་། ཆོས་བཤད་དང་བཞི། དེ་ཡང་རྒྱུད་ལས། དེ་ནས་རིན་པོ་ཆེའི་བུམ་པ་རིན་པོ་ཆེ་དང་སྨན་ཐམས་ཅད་བླུགས་པ། ཀུན་ཏུ་བཟང་པོ་དང་། བྱམས་པ་དང་། སྒྲིབ་པ་ཐམས་ཅད་རྣམ་པར་སེལ་བ་དང་། ངན་སོང་ཐམས་ཅད་སྤོང་བ་རྣམས་ཀྱིས་བྱིན་གྱིས་བརླབས་པས་སྤྱི་བོ་ནས་དབང་བསྐུར་རོ། །པདྨ་དམ་པ་དེ་ལ་ནི། །བསྔགས་པས་བདག་གིས་དེ་བཞག་ནས། །སྤོས་དང་མེ་ཏོག་གིས་མཆོད་དེ། །མར་མེ་མཆོད་ཡོན་སྦྱིན་པར་བྱ། །གདུགས་དང་རྒྱལ་མཚན་བ་དན་དང་། །རྔ་སྒྲ་ཡིད་དུ་འོང་བ་དང་། །བཀྲ་ཤིས་རྒྱ་ཆེན་སྙན་པ་ཡི། །ཚིག་གིས་ལེགས་པར་མངོན་དགའ་བྱ། །སྐྱོབ་པ་རྣམས་ཀྱི་སྤྱན་སྔ་རུ། །དེ་ནི་བསྒྲིམས་ཏེ་དབང་བསྐུར་རོ། །སྤོས་དང་མེ་ཏོག་བཟང་པོ་ཡིས། །དེ་ལ་ཡང་ནི་མཆོད་པར་བྱ། །ཞེས་དབང་དང་པོའོ། །དེ་ནས་གསེར་གྱི་ཐུར་མ་ནི། །ཐོགས་ཏེ་མདུན་དུ་འདུག་ནས་སུ། །སློབ་མའི་སྙིང་ལ་འབབ་པའི་ཚིག །འདི་སྐད་དུ་ནི་སྨྲ་བར་བྱ། །སྔོན་གྱི་མིག་མཁན་རྒྱལ་པོ་ཡིས། །འཇིག་རྟེན་ལིང་ཐོག་བསལ་བ་བཞིན། །བུ་ཁྱོད་ཀྱིས་ནི་མི་ཤེས་པའི། །ལིང་ཐོག་རྒྱལ་བ་རྣམས་ཀྱིས་བསལ། །གཉིས་པའོ། །དེ་ནས་མེ་ལོང་བླངས་ནས་སུ། །ཆོས་ཀྱི་མཚན་ཉིད་བཤད་པར་བྱ། །ཆོས་རྣམས་གཟུངས་བརྙན་ལྟ་བུ་སྟེ། །དྭངས་ཤིང་གསལ་ལ་རྙོག་པ་མེད། །གཟུང་དུ་མེད་ཅིང་བརྗོད་དུ་མེད། །རྒྱུ་དང་ལས་ལས་བྱུང་བ་སྟེ། །ངོ་བོ་མེད་ཅིང་གནས་པ་མེད། །དེ་ལྟར་ཆོས་རྣམས་ཤེས་ནས་སུ། །སེམས་ཅན་དོན་ནི་མཉམ་མེད་བྱས། །འོན་ཀྱང་སངས་རྒྱས་རིགས་སུ་སྐྱེ། །གསུམ་པའོ། །དེ་ནས་རྐང་པའི་བར་འོག་ཏུ། །ཆོས་ཀྱི་འཁོར་ལོ་གཞག་པར་བྱ། །དེ་ནས་ལག་པ་གཡས་པར་ཡང་། །ཤིན་ཏུ་བཟང་པོའི་དུང་བྱིན་ཏེ། །ཆོས་ཀྱི་དུང་ནི་བླ་མེད་པ། །ཀུན་ཏུ་རྒྱས་པར་བུས་ནས་སུ། །དེ་རིང་ཕན་ཆད་འཇིག་རྟེན་ལ། །སྐྱོབ་པ་རྣམས་ཀྱིས་འཁོར་ལོ་བསྐོར། །སོམ་ཉི་ཡིད་གཉིས་མི་བྱ་ཞིང་། །དོགས་པ་མེད་པའི་སེམས་ཀྱིས་ཁྱོད། །གསང་སྔགས་སྤྱོད་པ་ཚུལ་གྱི་མཆོག །འཇིག་རྟེན་འདི་ལ་རབ་ཏུ་ཤོད། །དེ་ལྟར་བྱས་ན་སངས་རྒྱས་ལ། །ཕན་འདོགས་དྲིན་དུ་བཟོ་ཞེས་བྱའོ། །རྡོ་རྗེ་འཛིན་པ་དེ་ཀུན་ཡང་། །ཁྱོད་ལ་རྣམ་པ་ཀུན་ཏུ་བསྲུང་། །བཞི་པའོ། །དེ་ནས་དམ་ཚིག་ནོད་པའི་ཆོ་གའི་དབང་དུ་བྱས་ནས། དེ་ནས་སློབ་མ་དེས་བསླངས་ལ། །སྔགས་པ་སྙིང་རྗེར་གྱུར་པ་ཡིས། །ཡིད་ཀྱི་ནང་དུ་བཅུག་ནས་ནི། །དེ་ལ་དམ་ཚིག་བསྟན་པར་བྱ། །དེ་རིང་ཕན་ཆད་ཁྱེད་ཀྱིས་ནི། །དམ་པའི་ཆོས་དང་བྱང་ཆུབ་སེམས། །སྲོག་གི་ཕྱིར་ཡང་ད་ཕྱིན་ཆད། །ཡོངས་སུ་གཏང་བར་མི་བྱའོ། །ཁྱོད་ཀྱིས་སེར་སྣ་དང་ནི་གང་། །སེམས་ཅན་གནོད་པར་མི་བྱའོ། །དམ་ཚིག་འདི་དག་སངས་རྒྱས་ཀྱིས། །བརྟུལ་ཞུགས་བཟང་པོ་ཁྱོད་ལ་བཤད། །ཇི་ལྟར་བདག་གིས་སྲོག་བསྲུང་བ། །དེ་ལྟར་ཁྱོད་ཀྱིས་འདི་དག་བསྲུང་། །ཞེས་སོ། །རྒྱུད་ཚིག་གི་གོ་རིམ་ལྟར་ན་ནི་ཆུ་དབང་གི་དེ་མ་ཐག་མིག་ཐུར་ནས་ཆོས་བཤད་ཀྱི་བར་བྱས་པའི་རྗེས་སུ། དེ་ནས་སློབ་མ་དེ་བསླངས་ལ། ཞེས་དམ་ཚིག་བཞི་ནོད་པ་བྱུང་། ཡང་ལ་ལར་ཆུ་དབང་གི་རྗེས་དེ་མ་ཐག་ཏུ་དམ་ཚིག་འདི་བཞི་ནོད་པར་གསུངས་པ་གཉིས་གོ་རིམ་མི་མཐུན་པའི་འགལ་བ་གང་གིས་སྤོང་ཞེ་ན། སྔགས་སྡོམ་རྒྱ་ཆེར་འགྲེལ་དུ་ཀུན་མཁྱེན་པད་དཀར་ཞབས་ཀྱིས་ལེགས་པར་བཤད་དེ། དེའི་ཁྱད་པར་ནི་འདི་ལྟར། ཆུ་དབང་བསྐུར་མ་ཐག་ནོད་པ་ནི་བསྒྲུབ་པ་པོར་བྱེད་པ་ཁོ་ནའི་དོན་ཅན་ལ་དགོངས་ཞེས་བྱ་སྟེ། དེ་ལ་ཆོས་བཤད་ཀྱི་མཐར་ཐུག་པ་དེ་དག་བྱེད་པ་ཆུང་བས་སོ། །རིམ་པ་རྒྱས་པ་འདི་དག་ནི་སློབ་དཔོན་དུ་བྱེད་པའི་དབང་གི་ཁྱད་པར་ཏེ། དེ་ལ་ནི་ཆོས་བཤད་པའི་བར་སྔོན་དུ་བཏང་བའི་མཐར་དམ་ཚིག་བཞི་སྦྱིན་པའོ། །དེས་ན་དམ་ཚིག་བཞིའི་ནན་ཏན་ནི་དབང་གཉིས་ཀའི་ཐུན་མོང་གི་ཆོས་སོ། །ཞེས་གསུངས་པས་འགལ་བ་གཞི་མེད་དུ་གྲོལ་ལོ། །དེ་ལྟར་སྤྱིར་བཤད་པ་དང་བྱེ་བྲག་ཏུ་ཕྱེ་བ་རྣམ་པར་བཤད་པའི་རྗེས་སུ་སྤྱོད་པའི་རྒྱུད་ཀྱི་དཀྱིལ་འཁོར་གང་ཡིན་པ་དེའི་ཆོ་ག་བཞིན་དཀྱིལ་འཁོར་དུ་འཇུག་ཅིང་དབང་བསྐུར་བར་བྱ་ལ། སློབ་མ་སྟ་གོན་རྒྱས་པར་འདོད་ན་ཕྲེང་བའི་དབང་གི་མཚམས་སྦྱོར་ལ་ཅུང་ཟད་སྐབས་ཐོབ་ཀྱིས་འདོན་པ་བསྒྱུར་བ་ཙམ་བྱ། དབང་གི་བྱ་བ་རྫོགས་པའི་མཐའ་རྟེན་གྱི་ཚུལ་དུ་དམ་ཚིག་བསྒྲག་པར་བྱ་སྟེ། དེ་ཡང་བསླབ་པར་བྱ་བའི་དམ་ཚིག་གསུམ། བསྲུང་བར་བྱ་བའི་རྩ་ལྟུང་གི་རྣམ་དབྱེ་གཉིས་ལས། དང་པོ་དེ་བཤད་ན། དམ་ཚིག་ཆེན་པོ་ལ་འཇུག་པའི་སེམས། དམ་ཚིག་ཆེན་པོ་ཉིད་ལ་ཞུགས་པ་གནས་པའི་སེམས། དམ་ཚིག་ཆེན་པོར་ཆུད་ནས་དེ་ལ་སེམས་ཅན་རབ་ཏུ་འགོད་པ་ལྡང་བའི་སེམས་ཀྱི་སྡོམ་པ་གསུམ་ཡིན་ལ། གཉིས་པ་བསྲུང་བྱའི་རྩ་ལྟུང་གི་རྣམ་དབྱེ་ལ་རབ་ཏུ་བྱུང་བ་ལ་འབྱུང་བ་དང་། ཁྱིམ་པ་ལ་འབྱུང་བ་གཉིས། དང་པོ་ནི། མི་དགེ་བཅུ། དེའི་ཁར་ཆོས་སྤོང་། བྱང་སེམས་སྤོང་བ། སེར་སྣ་བྱེད་པ། གནོད་པ་བྱེད་པ་བསྣན་པས་བཅུ་བཞི་སྟེ། རྒྱུད་ལས། བཅོམ་ལྡན་འདས་བྱང་ཆུབ་སེམས་དཔའ་རྣམས་ཀྱི་བསླབ་པའི་གཞི་ཐབས་དང་ཤེས་རབ་ཀྱིས་ཡོངས་སུ་ཟིན་པ་གང་དང་ལྡན་ན་བྱང་ཆུབ་སེམས་དཔའ་ཆེན་པོ་རྣམས་ཐེ་ཚོམ་དང་ཡིད་གཉིས་མ་མཆིས་པར་འཁོར་བ་ན་འཁོར་བའི་ཚེ་ཉམས་པར་མི་འགྱུར་བ་བཤད་དུ་གསོལ། བཀའ་སྩལ་པ། གསང་བ་པའི་བདག་པོ་བྱང་ཆུབ་སེམས་དཔའི་སྤྱད་པའི་ཚུལ་ལ་མཁས་པའི་བསྟན་པ་གང་ལ་གནས་ན་བྱང་ཆུབ་སེམས་དཔའ་ཆེན་པོ་རྣམས་ཐེག་པ་ཆེན་པོ་རྟོགས་པ་ཁོང་དུ་ཆུད་པར་འགྱུར་བ་དེ་ཉོན་ཅིག དེ་ལ་བྱང་ཆུབ་སེམས་དཔས་སྲོག་གཅོད་པ་དང་། མ་བྱིན་པར་ལེན་པ་དང་། འདོད་པས་ལོག་པར་གཡེམ་པ་ལས་སླར་ལྡོག་པར་བྱའོ། །རྫུན་ཏུ་སྨྲ་བ་དང་། ངག་རྩུབ་པོ་དང་། ཕྲ་མ་ཟེར་བ་དང་། ཚིག་ཀྱལ་པ་སྨྲ་བ་ལས་སླར་ལྡོག་པར་བྱའོ། །བརྣབ་སེམས་དང་། གནོད་སེམས་དང་། ལོག་པར་ལྟ་བ་ལས་སླར་ལྡོག་པར་བྱའོ། །གང་ལ་བསླབ་ན་སངས་རྒྱས་བཅོམ་ལྡན་འདས་རྣམས་དང་། བྱང་ཆུབ་སེམས་དཔའ་རྣམས་དང་སྤྱོད་པ་མཚུངས་པར་བསླབ་པར་འགྱུར་བ་བྱང་ཆུབ་སེམས་དཔའི་བསླབ་པ་འདི་དག་ཡིན་ནོ། །ཞེས་པས་དང་པོ་དགུའི་དངོས་གཞི་ནི་གནས་ངན་ལེན་གྱིས་ཀུན་ནས་བླངས་ཏེ་སྤྱད་ན་དགེ་བའི་ལས་ཀྱི་ལམ་ལས་ཉམས་པར་འགྱུར་བ་དང་། བཅུ་པས་ནི་དགེ་བའི་རྩ་བ་གཅོད་པའི་ཕྱིར་རྩ་བའི་ལྟུང་བ་ཞེས་བྱའོ། །བསྟན་པའི་ཆོས་དང་། སྒྲུབ་པའི་ཆོས་དང་། ཆོས་སྨྲ་བ་དང་གསུམ་ལ་མ་གུས་པས་སྤོང་བ་དང་། བྱང་ཆུབ་ཀྱི་སེམས་གཏོང་བ་དང་། སེར་སྣས་འཇུངས་པ་དང་། སེམས་ཅན་གྱི་ཡུལ་ལ་གནོད་པར་འགྱུར་བའི་བྱ་བ་བྱེད་པ་སྟེ་བཞི་པོ་འདི་དག་ནི་ལྟུང་བའི་རྩ་བ་ཞེས་བྱའོ། །ཅིའི་ཕྱིར་ན་འདི་དག་ནི་བསླབ་པའི་གཞི་ཐབས་དང་ཤེས་རབ་དང་བཅས་པར་བཤད་པ་དེ་དང་དངོས་སུ་མི་མཐུན་པ་ཆེན་པོ་སྟེ། བཞི་པོ་འདི་དག་ལ་གནང་བའི་སྐབས་མེད་པས་རང་བཞིན་གྱི་ཉོན་མོངས་པ་ཅན་ཞེས་བྱ་ལ། བཞི་པོ་འདི་དག་ལས་གང་རུང་སྤྱད་ན། དེ་མ་སྤངས་ཀྱི་བར་དུ་སྔགས་ཀྱི་སྡོམ་པ་ཕྱིར་བཅོས་མེད་པས་སམ་ལྟུང་བ་འདི་དག་གིས་གོས་ན་ལྟུང་བ་གཞན་ལས་ལྡང་བར་དཀའ་བས་སླར་གསོར་མི་རུང་བ་ཞེས་བྱའོ། །དེ་ལྟར་ཡང་རྒྱུད་ལས། ལྟུང་བའི་རྩ་བ་བཞི་ནི་སྲོག་གི་ཕྱིར་ཡང་ཡོངས་སུ་ཉམས་པར་མི་བྱའོ། །བཞི་གང་ཞེ་ན། འདི་ལྟ་སྟེ། དམ་པའི་ཆོས་སྤོང་བ་དང་། བྱང་ཆུབ་ཀྱི་སེམས་གཏོང་བ་དང་། སེར་སྣ་བྱེད་པ་དང་། སེམས་ཅན་ལ་གནོད་པ་བྱེད་པའོ། །དེ་ཅིའི་ཕྱིར་ཞེ་ན། འདི་དག་ནི་ཐབས་དང་ཤེས་རབ་ཏུ་མི་ལྡན་པ། རང་བཞིན་གྱིས་ཉོན་མོངས་པ་ཅན་ཏེ། སླར་གསོར་མི་རུང་བའོ། །ཞེས་སོ། །ཁྱིམ་པའི་དབང་དུ་བྱས་ནས། རྒྱུད་ལས། དེ་ལ་སྲོག་གཅོད་པ་དང་། མ་བྱིན་པར་ལེན་པ་དང་། འདོད་པས་ལོག་པར་གཡེམ་པ་དང་། རྫུན་དུ་སྨྲ་བ་དང་། ལོག་པར་ལྟ་བ་རབ་ཏུ་སྤངས་པ་ཡིན་ཏེ། བྱང་ཆུབ་སེམས་དཔའ་ཁྱིམ་པས་བསླབ་པའི་གཞི་དེ་ལྔ་གཟུང་ནས་བསླབ་པ་ཇི་སྐད་བསྟན་པ་རྣམས་ལ་སློབ་ཅིང་དད་པས། སྔོན་གྱི་དེ་བཞིན་གཤེགས་པ་རྣམས་ཀྱི་རྗེས་སུ་བསླབ་པར་བྱའོ། །ཞེས་སོ། །ལྟུང་བའི་རྩ་བ་བཞི་ནི་རབ་བྱུང་དང་ཁྱིམ་པ་གཉིས་ཀ་ལ་ཐུན་མོང་བ་སྟེ། ཁྱིམ་པ་རྣམས་ནི་དགེ་བའི་ལམ་རགས་པ་ལ་སློབ་ཅིང་ཁད་ཀྱིས་ཕྲ་བ་ལ་ཡང་ཐབས་ཀྱིས་འཇུག་པ་ཡིན་པས། དེའི་ཕྱིར་རྩ་བའི་ལྟུང་བར་འགྱུར་བ་ནི་དགུར་གསུངས་སོ། །བྱ་བའི་རྒྱུད་དང་རྣལ་འབྱོར་གྱི་རྒྱུད་ཀྱི་དམ་ཚིག་ཐུན་མོང་བ་རྣམས་ཀྱང་འདིར་བསྲུང་བྱར་ཤེས་པར་བྱ་སྟེ་རྒྱུད་སྡེ་འདི་ལ་གཉིས་ཀའི་རྒྱུད་ཅེས་གསུངས་པའི་རིགས་པས་སོ། །དེ་བས་ན་སྤྱོད་པའི་རྒྱུད་སྟོང་ཕྲག་བརྒྱད་ཀྱི་དམ་ཚིག་གི་རྣམ་གཞག་དེ་དག་ཏུ་ཤེས་པར་བྱ་ལ། གལ་ཏེ་ཉམས་ན་ཕྱིར་བཅོས་པའི་ཐབས་ནི་སྔར་བྱ་རྒྱུད་དུ་བཤད་པ་བཞིན་དང་། ཁྱད་པར་དུ་གྱུར་པ་ནི་རྒྱུད་འདིར། དམ་ཚིག་གསུམ་གྱི་ཕྱག་རྒྱ་བཅིངས་ལ་སྔགས་ལན་གསུམ་བཟླས་ན་དམ་ཚིག་ཉམས་པ་ལ་སོགས་པ་སླར་འཚོ་བར་འགྱུར་རོ། །ཞེས་གསུངས་པ་བཞིན་སློབ་མ་ལ་གདམས་ཤིང་། དེས་ཀྱང་དེ་བཞིན་དུ་དམ་བཅའ་བ་དང་ཡོན་གྱིས་མཉེས་པར་བྱ་སྟེ་སྤྱོད་པའི་རྒྱུད་ཀྱི་རྩ་བཤད་ལས་གསུངས་པའི་དབང་བསྐུར་བའི་མཚམས་སྦྱོར་ཉུང་ལ་འཐུས་པའོ། །ཞེས་ཀུ་སཱ་ལིའི་སྤྲང་པོ་སངས་རྒྱས་རྡོ་རྗེས་ཤྲཱི་ཡང་དབེན་དུ་བྲིས་པའི་དགེ་བ་བསྟན་པ་དང་སེམས་ཅན་གྱི་དོན་ཆེན་པོར་འགྲུབ་པའི་རྒྱུར་གྱུར་ཅིག །སརྦ་མངྒ་ལཾ།། །།